Rollimäng Dungeons & Dragons: mängijate joonistatud kaart koos erinevaid tegelasi kehastavate nuppude ja mängimiseks kasutatavate täringutegaMängijate joonistatud kaart koos erinevaid tegelasi kehastavate nuppude ja mängimiseks kasutatavate täringutega
**"Dungeons & Dragons"** (lühend **D&D** või **DnD**, eestikeelses tõlkes vahel **"Koopad ja Draakonid"**, rollimängijate kõnepruugis "**Drägon"** ) on fantaasiapõhine rollimäng (inglise keeles *role-playing game*, lühendina RPG), mille algselt lõid Gary Gygax ja Dave Arneson ning avaldasid aastal 1974. läbi loodud ettevõtte Tactical Studies Rules, Inc. (TSR). 1997. aastast annab mängu välja Wizards of the Coast, mis nüüdseks kuulub omakorda mänguasjaettevõttele Hasbro. Mäng aluseks olid miniatuuripõhised sõjamängud ning algsed reeglid põhinesid mängul "Chainmail". D&D-ga said alguse tänapäevased rollimängud ja rollimängutööstus.

D&D erineb traditsioonilistest sõjamängudest selle poolest, et iga mängusosaleja mitte ei juhi sõjaväeüksust, vaid kehastab üht karakterit. Mängijate karakterid osalevad ühistes kujuteldavates seiklustes fantastilistes maailmades. Mängujuht (D&D terminoloogias *Dungeon Master*, lühendina DM) on ühtaegu nii jutuvestja kui ka kohtunik, kes kirjeldab ja dirigeerib maailma ja sündmusi, kehastab kõiki teisi karaktereid mängumaailmas, peale mängijate ning on tehniliste reeglite ja küsimuste puhul otsuste lõpliku langetusõigusega. Mängijate tegelased moodustavad seiklejate grupi, kes suhtlevad nii omavahel ja kõrvaltegelastega, lahendab ülesandeid, peab lahinguid, kogub varandust ja teadmisi. Seikluste käigus kogutud sõja- ja elukogemust loetakse kogemuspunktide (*experience points*) kujul ning kogudes aina suurenevas koguses punkte, saavutavad karakterid kõrgemaid tasemeid (*levels*), mis indikeerivad nende füüsiliste ja vaimsete oskuste arenemist, suurenenud loitsude repertuaari ja võitluskunstide oskusi.

"Dungeons & Dragonsi" kiire edu viis sarnaste mängusüsteemide leviku ja õitsenguni. Vaatamata konkurentsile on D&D jäänud tänini rollimänguturu liidriks. 1977. aastal jagati mäng kaheks versiooniks: suhteliselt lihtsate reeglitega mängusüsteem "Dungeons & Dragons" ja keerukamate reeglitega mängusüsteem "Advanced Dungeons & Dragons" (lühendina AD&D või ADnD). AD&D 2. väljaanne (AD&D 2nd Edition) lasti välja 1989. aastal. Mängu algversiooni kirjastamine lõpetati 2000. aastal, mil AD&D nimetati tagasi "Dungeons & Dragonsiks" ja ilmus selle 3. väljaanne. Need reeglid panid aluse d20 mängusüsteemile, mis on avatud litsentsi Open Game License alusel saadaval ka teistele mängutootjatele. 2003. aasta juunis nägi ilmavalgust "Dungeons & Dragonsi" 3. väljaande parandatud versioon ehk väljaanne 3.5, 2008. aasta juunis ilmus suurte muudatustega 4. väljaanne. Värskeim, 5. väljaanne ilmus 2014. aastal; esmakordselt toimus selle viimistlemine osaliselt avaliku testimise vormis ja mängu põhireeglid avaldati tasuta PDFina.

2006. aasta seisuga oli "Dungeons & Dragons" tuntuim ja müüduim rollimäng, mida on mänginud umbkaudu 20 miljonit inimest ning mille raamatuid ja muud varustust on müüdud enam kui 1 miljardi USA dollari eest. Mängu põhireeglitele lisaks on avaldatud arvukalt valmisseiklusi ja mitmeid mängumaailmu, mis sobivad pidevalt koos käivatele mänguseltskondadele. "Dungeons & Dragons" on tuntud ka teiste mänguga seotud toodete, popkultuuris levinud viidete ning mõne mänguvastase kampaania järgi. Viimastest oli levinuim 1980. aastatel USA-s levinud alusetu arvamus, et rollimängud mõjuvad noortele halvasti, viies nad satanismi ja enesetappudeni. Mängu populaarsus on alates aastast 2017 kasvutempol ning sellele on kaasa aidanud viienda mänguversiooni algajatesõbralik reegliteraamistik, kui ka mängu tuntuse kasv läbi erinevate mängugruppide sessioonide jagamine kanalites Youtube ja Twitch.tv. Enim populaarsust kogunud veebisaadete seeria on Critical Role, mis on üle 200 mängu pannud vaadatavaks oma Youtube'i kanalisse. 

"Dungeons & Dragons" on võitnud arvukalt auhindu ning algselt ingliskeelne mäng on tõlgitud paljudesse keeltesse, kuid mitte eesti keelde.

Viited
------

1. 1 2  Mead, Lawrence; Malcomson, Ian (2003). "Dungeons & Dragons FAQ". Wizards of the Coast. Vaadatud 3. oktoobril 2008
2. ↑  "Drägon: Kuidas?", Dungeons & Dragonsi tutvustus Eesti rollimängijate vikis Lohewiki (vaadatud 11. detsembril 2012)
3. ↑  "KVEST: Mis see Dungeons & Dragons siis tegelikult on?", Dungeons & Dragonsi tutvustus artiklitekeskkonnas KVEST (vaadatud 21. jaanuaril 2021)
4. ↑  Birnbaum, Jon (July 20, 2004). "Gary Gygax Interview". Game Banshee. vaadatud 1. märtsil 2007. Artikli arhiveeritud koopia 13. juulist 2009: , lk 2
5. 1 2  Williams, J. P.; Hendricks, S. Q.; Winkler, W. K. (2006). Gaming as Culture, Essays on Reality, Identity and Experience in Fantasy Games. McFarland & Company: Oxford University Press. ISBN 0-7864-2436-2
6. ↑  "KVEST: Esimene D&D mäng: Karakteri loomine", Dungeons & Dragonsi karakterite loomine artiklitekeskkonnas KVEST (vaadatud 21. jaanuaril 2021)
7. ↑  "Ausalt üteldes on vahe Wizardsi ja teiste rollimängutootjate müüginumbrite nii tohutu, et isegi "rollimängutööstusest" kõnelemine on kerge liialdus." Monte Cook "The Open Game License as I see it", Part II
8. ↑  Gygax; "From the Sorcerer's Scroll" in *The Dragon* #26.
9. ↑  Johnson, Harold; et al. (2004). "30 Years of Adventure: A Celebration of Dungeons & Dragons" Wizards of the Coast. ISBN 0-7869-3498-0; lk. 253.
10. ↑  Slavicsek, Bill (October 19, 2007). "Ampersand: Exciting News!". Wizards of the Coast. Vaadatud 22. oktoobril 2007
11. ↑  Ohannessian, Kevin (3. veebruar 2012). ""Dungeons & Dragons Next" Creators Look To Simplicity, Open Development To Regain Lost Gamers". *Co.Create*. Vaadatud 7. oktoobril 2016.
12. ↑  "5E Basic Rules". Wizards.com. 3. juuli 2014. Vaadatud 7. oktoobril 2016.
13. ↑  1999. aasta uuringu põhjal oli USA-s 6% 12-35-aastastest mänginud rollimänge. Neist, kes mängisid rollimänge pidevalt, mängis 2/3 D&D-d. (Dancey, Ryan S. (7. veebruar 2000). "Adventure Game Industry Market Research Summary (RPGs)". V1.0. Wizards of the Coast. Vaadatud 23. veebruaril 2007.)
14. ↑  Dungeons & Dragonsi bränditoodete käive moodustas 2005. aastal müüdud rollimängutoodete käibest üle 50 protsendi. (Hite, Kenneth (30. märts 2006). "State of the Industry 2005: Another Such Victory Will Destroy Us". GamingReport.com. Vaadatud 21. veebruaril 2007.)
15. ↑  Waters, Darren (26. aprill 2004). "What happened to Dungeons and Dragons?" BBC News Online. Vaadatud 21. veebruaril 2007.
16. ↑  Waldron, David (kevad 2005). "Role-Playing Games and the Christian Right: Community Formation in Response to a Moral Panic". The Journal of Religion and Popular Culture (Department of Religious Studies and Anthropology, The University of Saskatchewan) IX. Vaadatud 27. veebruaril 2007.

Välislingid
-----------

* Eesti rollimängijad Facebookis
* Dungeons & Dragons tootja Wizards of the Coast kodulehel
* Eesti Dungeons & Dragons lauamängu kommuun **KVEST**
* Dungeons & Dragonsi varasemate väljaannete arhiive
* "Drägon: Kuidas?", "Dungeons & Dragonsi" tutvustus Eesti rollimängijate vikis **Lohewiki**